ITALANOA 30
Na Vunikau Kama
E LAKO ina ulunivanua o Orepi o Mosese me vakani ira kina na sipi. A raica ni kama tiko e dua na vunikau, ia e sega ni oti rawa!
E nanuma kina o Mosese, ‘E duatani na ka oqo, meu lai raica mada.’ Ni voleka yani e rogo mai kina e dua na domo e vaka oqo: ‘Kua ni lako voleka mai. Luvata nomu ivava, ni qele tabu o butuka tu.’ E vosa tiko mai na Kalou ena gusu ni agilosi, mani ubia kina o Mosese na matana.
Sa qai kaya na Kalou: ‘Au raica nira bula rarawa tiko na noqu tamata ena vanua o Ijipita. Au na sereki ira, o iko sara ga au na tala mo lai kauti ira tani mai Ijipita.’ Ena kauti ira na nona tamata o Jiova ina vanua rairai vinaka o Kenani.
E qai kaya o Mosese: ‘Era sega tu ni kilai au. Meu na cakava vakacava? Niu lako yani era na taroga mai na Isireli: “O cei e talai iko mai?” Na cava meu kaya?’
E sauma yani na Kalou. ‘Oqo na ka mo na lai kaya: O JIOVA na Kalou i Eparama, na Kalou i Aisake, kei na Kalou i Jekope e talai au mai vei kemuni.’ Sa qai kaya tale o Jiova: ‘Oqo na yacaqu me tawamudu.’
E sauma o Mosese: ‘Ia vakacava ke ra sega ni vakabauta ni oni talai au yani?’
E taroga na Kalou, ‘Na cava o taura tiko?’
E sauma o Mosese: ‘Na ititoko.’
‘Viritaka ina qele,’ e kaya na Kalou. Ni sa viritaka, e qai vuki me gata. E vakaraitaka tale e dua na cakamana vei Mosese. E kaya: ‘Biuta na ligamu ina nomu loma ni kote.’ E cakava o Mosese, ia ni biuta mai i tuba na ligana e sa vulavula taucoko tu! E vaka na tauvi vukavuka. Oti sa qai vakaraitaka o Jiova vei Mosese na ikatolu ni cakamana. E kaya: ‘Ni o sa cakava na cakamana e tolu oqo ena matadra na Isireli, era na vakabauta niu talai iko yani.’
Ni oti oqori sa lai tatau vei Jecoro o Mosese qai kaya: ‘Yalovinaka meu lesu tale vei ira na wekaqu i Ijipita meu lai raici ira.’ Sa rau veitalatala na veivugoni, mani lesu tale yani i Ijipita o Mosese.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn